Vrou sien 'verkragters' by optog teen mishandeling - Maroela Media
Vrou sien 'verkragters' by optog teen mishandeling
Die slagoffer van 'n bendeverkragting het twee van haar vermeende aanvallers tydens 'n optog teen vrouemishandeling in Port Elizabeth raakgesien.
The Weekend Post berig dat Andy Kawa (50) van Johannesburg aan 'n optog teen vrouemishandeling in Port Elizabeth deelgeneem het toe sy twee van haar vier vermeende aanvallers gesien bedel het in 'n parkeerarea naby Kingsstrand. Kawa is in Desember 2010 naby die parkeerarea verkrag.
Die betogers het op die twee mans, glo 'n pa en seun, afgestorm en hulle aangehou tot die polisie opgedaag en hulle in hegtenis geneem het. "Die polisie het [na die verkragting] my klere by die een man [die pa] gekry maar hulle het hom nie in hegtenis geneem nie. Ek het aan die betogers gesê 'hier is hulle' en ons het hulle vasgehou tot die polisie opgedaag het," het 'n emosionele Kawa gesê.
Kapt. Stanley Jarvis, 'n polisiewoordvoerder, het aan The Weekend Post gesê die pa is kort na die bendeverkragting in hegtenis geneem en dat hy in in die St Alban-gevangenis aangehou is, voor die saak voorlopig teruggetrek is in November. Jarvis sê die pa en seun sal tot Maandag in aanhouding wees voor hulle in die hof sal verskyn op aanklagte van verkragting. Kawa sê sy hoop dat geregtigheid die keer sal geskied.